ངས་རང་སེམས་ཕྲ་མོ་འདི་ཤག་ཤག་ཏུ་བརྡོལ་བའི་ཆུ་ལ་བཅོལ་ཡོད།གཙང་ངོགས་འདིར་ཟིམ་ཟིམ་དུ་འབབ་པའི་ཆར་རྒྱུན་གྱི་ན་བུན་དང་འདྲ་བར་རི་ཆུ་སྟོང་ཕྲག་དང་ལ་ལུང་འབུམ་ཕྲག་གི་ཕ་རོལ་ནས་ཚུར་རོལ་ལ་བཀྱེད།མག་མོག་གི་རི་ཚོགས་དེ་ངའི་སེམས་པའི་འཆར་ཡན་ཞིག་གི་གསང་བ་ཡིན།རབ་རིབ་ཀྱི་བྱང་ཐང་དེ་ངའི་འགྲུལ་བཞུད་ཅིག་གི་ཁ་ཕྱོགས་ཡིན།ལྷིང་འཇགས་ཀྱི་མཚན་མོ་དེ་ནས་བཟུང་ངས་སུ་དང་གང་ཞིག་གི་རྡོག་སྒྲར་གཡེངས་ནས་རང་ཉིད་སོང་ཆོག་པའི་འཇིག་རྟེན་ཞིག་གི་རྒྱལ་ཕམ་བསམ།ཀྱ་ཀྱོག་གིས་རྒྱང་ལ་ཟུག་པའི་ལམ་ཕྲན་དེའི་འཇུག་ངོགས་ནས་ངས་སུ་ཞིག་ལ་སྒུག་དགོས་སམ།ཡང་ན་སུ་ཞིག་གིས་ང་ལ་རེ་སྒུག་བྱས་ཡོད་དམ།གསང་བ་དང་གསང་བ་སྦྲེལ་བའི་བཞི་མདོ་དེ་ནས་ངས་རང་གི་རུམ་ལ་བཅུག་པའི་རེ་བ་སྣུམ་པོ་ཞིག་གི་ཡང་ལྕི་འཇལ་གྱིན་མི་བུ་རྣལ་མ་ཞིག་གི་གཏམ་རྒྱུད་གླེང་ན་བསམ།བར་སྐབས་དེར་ང་ནི་གངས་འདབས་ནས་ལམ་ལ་ཆས་པའི་མགྲོན་པོ་ཞིག་གམ་ཕ་ཡུལ་གྱི་རེ་བ་དུ་མ་ཕྲག་ཏུ་བླངས་པའི་འགྲུལ་བཞུད་པ་ཞིག་ཡིན་པ་གཞི་ནས་རྟོགས།ཡིན་ན་ཡང་ང་ལ་ནམ་ཡང་སྒུག་མི་སྲིད་པ་ནི་ཉིན་མཚན་བར་མེད་དུ་བཞུར་གྱིན་པའི་གཙང་བོ་འདི་དང་སྐད་ཅིག་ཙམ་ལ་ཡང་སྡོད་མི་ཚུགས་པའི་དུས་ཚོད་ཡིན་པ་སུ་ཡིས་རྟོགས།